CELEX: 32021R0866
Language: et
Date: 2021-05-28 00:00:00
Title: Komisjoni rakendusmäärus (EL) 2021/866, 28. mai 2021, millega peatatakse rakendusmäärusega (EL) 2018/886 kehtestatud kaubanduspoliitika meetmed, mida kohaldatakse teatavate Ameerika Ühendriikidest pärit toodete suhtes

31.5.2021   
               
               
                  ET
               
               
                  Euroopa Liidu Teataja
               
               
                  L 190/94
               
            
         KOMISJONI RAKENDUSMÄÄRUS (EL) 2021/866,
         28. mai 2021,
         millega peatatakse rakendusmäärusega (EL) 2018/886 kehtestatud kaubanduspoliitika meetmed, mida kohaldatakse teatavate Ameerika Ühendriikidest pärit toodete suhtes
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 15. mai 2014. aasta määrust (EL) nr 654/2014, milles käsitletakse liidu õiguste rakendamist rahvusvaheliste kaubanduseeskirjade kohaldamisel ja jõustamisel ning millega muudetakse nõukogu määrust (EÜ) nr 3286/94, millega kehtestatakse ühenduse meetmed ühise kaubanduspoliitika vallas, et tagada rahvusvahelistest kaubanduseeskirjadest, eeskätt Maailma Kaubandusorganisatsiooni egiidi all kehtestatud eeskirjadest tulenevate ühenduse õiguste kasutamine, (1) eriti selle artikli 7 lõikeid 3 ja 4,
         ning arvestades järgmist:
         
                     (1)
                  
                  
                     Komisjon võttis 20. juunil 2018 vastu rakendusmääruse (EL) 2018/886, (2) milles käsitletakse kaubanduspoliitika meetmeid, mida kohaldatakse Ameerika Ühendriikidest (edaspidi „USA“) pärit teatavate toodete suhtes ja millega nähakse ette täiendavate tollimaksude kehtestamine mitmesuguste USAst pärit toodete liitu importimisele.
                  
               
                     (2)
                  
                  
                     Komisjon kehtestas liidu nimel täiendavad tollimaksud rakendusmääruse (EL) 2018/886 I ja II lisas loetletud toodetele eelkõige järgmiselt:
                     
                                 a)
                              
                              
                                 I lisas loetletud toodete impordi suhtes hakati vastavalt samas lisas täpsustatule 10 % ja 25 % suurust täiendavat väärtuselist tollimaksu kohaldama 21. juunil 2018 ja seda oli kavas kohaldada seni, kuni USA lõpetab kaitsemeetmete kohaldamise liidust pärit toodete suhtes;
                              
                           
                                 b)
                              
                              
                                 II lisas loetletud toodete impordi suhtes oleks vastavalt samas lisas täpsustatule hakatud 10 %, 25 %, 35 % ja 50 % suurust täiendavat väärtuselist tollimaksu kohaldama alates 1. juunist 2021 või kuupäevast, mil WTO vaidluste lahendamise organ võtab vastu otsuse, et USA kaitsemeetmed ei ole kooskõlas WTO lepingu asjakohaste sätetega, või esitab sellekohase teate, kui see toimub varasemal kuupäeval, ja sellist täiendavat tollimaksu oleks kohaldatud seni, kuni USA lõpetab kaitsemeetmete kohaldamise liidu suhtes.
                              
                           
               
                     (3)
                  
                  
                     Pärast rakendusmääruse (EL) 2018/724 (3) vastuvõtmist peatas komisjon liidu nimel WTOs rakendusmääruse (EL) 2018/724 I ja II lisas loetletud toodete suhtes 1994. aasta üldise tolli- ja kaubanduskokkuleppe (edaspidi „GATT 1994“) kohaste imporditollimaksukontsessioonide kohaldamise liidu ja USA vahelises kaubanduses. See samm võimaldas hakata kohaldama täiendavaid tollimakse rakendusmääruse (EL) 2018/886 I ja II lisas loetletud USAst pärit toodete impordi suhtes.
                  
               
                     (4)
                  
                  
                     Rakendusmääruse (EL) 2018/886 põhjenduses 7 on sedastatud, et komisjon võib määrust liidu nimel muuta, kui ta peab seda asjakohaseks, et võtta arvesse USA kaitsemeetmete mis tahes parandust või muudatust.
                  
               
                     (5)
                  
                  
                     17. mail 2021 avaldasid liit ja USA ühisavalduse, milles lepiti kokku „võtta uus kurss ja lõpetada WTO vaidlused, mis said alguse pärast seda, kui USA hakkas paragrahvi 232 alusel kohaldama tariife EList pärit impordile“. Sellest tulenevalt peaks liit olulise sammuna piiravate meetmete vastastikuse kaotamise suunas ja eesmärgiga tagada selle küsimuse poliitiliseks lahendamiseks vajalik aeg ja tingimused peatama täiendava väärtuselise tollimaksu kohaldamise rakendusmääruse (EL) 2018/886 II lisas loetletud toodete suhtes.
                  
               
                     (6)
                  
                  
                     Peatamise periood peaks kestma kuni 30. novembrini 2021 – seda peetakse eelmises põhjenduses osutatud eesmärke silmas pidades piisavaks.
                  
               
                     (7)
                  
                  
                     Kooskõlas määruse (EL) nr 654/2014 artikli 7 lõikega 4 võib komisjon võtta vastu viivitamata kohaldatavaid rakendusakte, millega peatatakse kaubanduspoliitika meetmed kiireloomulistel juhtudel, kui selline peatamine on seotud kolmanda riigi asjaomase meetme muutmisega. Käesoleva määruse viivitamatut kohaldamist õigustab põhjenduses 5 osutatud vajadus tagada küsimuse lahendamiseks vajalik aeg ja tingimused ning selleks on vaja peatada II lisa eelseisev kohaldamine, mis tähendab, et asjaomaste eesmärkide saavutamiseks vajalikul perioodil ei kohaldata II lisas loetletud toodete suhtes täiendavat väärtuselist tollimaksu.
                  
               
                     (8)
                  
                  
                     Käesolev määrus ei avalda mõju rakendusmäärusega (EL) 2018/886 muudetud rakendusmääruse (EL) 2018/724 I ja II lisas loetletud toodete suhtes kohaldatavate GATT 1994 kohaste imporditollimaksukontsessioonide peatamisele liidu ja USA vahelises kaubanduses WTO raamistikus. WTO kohustuste peatamine jääb jõusse, samal ajal kui käesoleva määrusega peatatakse täiendavate imporditollimaksude kohaldamine.
                  
               
                     (9)
                  
                  
                     Kooskõlas Euroopa Parlamendi ja nõukogu määruse (EL) nr 182/2011 (4) artikliga 8 esitab komisjon käesoleva määruse hiljemalt 14 päeva pärast selle vastuvõtmist Euroopa Parlamendi ja nõukogu määruse (EL) 2015/1843 (5) kohaselt moodustatud kaubandustõkete komiteele, et saada selle arvamus,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            EL peatab 10 %, 25 %, 35 % ja 50 % suuruse täiendava väärtuselise tollimaksu kohaldamise rakendusmääruse (EL) 2018/886 II lisas loetletud toodete impordi suhtes kuni 30. novembrini 2021 (kaasa arvatud).
            Rakendusmääruse (EL) 2018/886 II lisas ette nähtud tollimakse kohaldatakse seega alates 1. detsembrist 2021 (kaasa arvatud).
         
         
            Artikkel 2
            Käesolev määrus jõustub Euroopa Liidu Teatajas avaldamise päeval.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 28. mai 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 189, 27.6.2014, lk 50; muudetud määrusega (EL) 2015/1843 ning Euroopa Parlamendi ja nõukogu määrusega (EL) 2021/167 (ELT L 49, 12.2.2021, lk 1).
         
            (2)  Komisjoni 20. juuni 2018. aasta rakendusmäärus (EL) 2018/886, milles käsitletakse teatavaid kaubanduspoliitika meetmeid, mida kohaldatakse Ameerika Ühendriikidest pärit teatavate toodete suhtes, ning millega muudetakse rakendusmäärust (EL) 2018/724 (ELT L 158, 21.6.2018, lk 5).
         
            (3)  Komisjoni 16. mai 2018. aasta rakendusmäärus (EL) 2018/724, milles käsitletakse teatavaid kaubanduspoliitika meetmeid, mida kohaldatakse Ameerika Ühendriikidest pärit teatavate toodete suhtes (ELT L 122, 17.5.2018, lk 14).
         
            (4)  Euroopa Parlamendi ja nõukogu 16. veebruari 2011. aasta määrus (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes (ELT L 55, 28.2.2011, lk 13).
         
            (5)  Euroopa Parlamendi ja nõukogu 6. oktoobri 2015. aasta määrus (EL) 2015/1843, millega kehtestatakse liidu meetmed ühise kaubanduspoliitika vallas, et tagada rahvusvahelistest kaubandusreeglitest, eeskätt Maailma Kaubandusorganisatsiooni egiidi all kehtestatud reeglitest tulenevate liidu õiguste kasutamine (kodifitseeritud) (ELT L 272, 16.10.2015, lk 1).